AP ขายหุ้นใน “AP Ekkamai” ให้ “MJRI” ประเทศสิงคโปร์ จำนวน 49%
AP เซ็นสัญญาร่วมทุนกับ “MJRI” ในสิงคโปร์ หวังพัฒนาอสังหาฯ โดยมีการขายหุ้นจำนวน 49% ใน “AP Ekkamai” ให้ “MJRI” คิดเป็นเงิน 204 ลบ.
1 ต.ค. 2558

นายภูมิพัฒน์ สินาเจริญ เลขานุการบริษัท เอพี (ไทยแลนด์) จำกัด (มหาชน) หรือ AP เปิดเผยว่า จากมติที่ประชุมคณะกรรมการบริษัท เมื่อวันที่ 29 กันยายน พ.ศ. 2558 โดยคณะกรรมการได้อนุมัติการเข้าทำสัญญาร่วมทุน (Joint Venture Agreement) กับ MJR Investment PTE LTD (MJRI) ประเทศสิงคโปร์ โดยการขายหุ้นมีวัตถุประสงค์เพื่อการพัฒนาอสังหาริมทรัพย์ผ่านบริษัท เอพี (เอกมัย) จำกัด (AP Ekkamai)  ทั้งนี้ได้มีการลงนามในสัญญาเมื่อวันที่ 30 กันยายน 2558
สำหรับรายละเอียดการเข้าร่วมทุนและการขายหุ้นมีดังนี้ บริษัท เอพี (เอกมัย) ทุนจดทะเบียน 100,000,000 บาท จำนวนหุ้น 10,000,000 หุ้น ราคาพาร์ 10 บาท มูลค่าตามบัญชี (Book value) 9.99 บาทต่อหุ้น ราคาขายประมาณ 41.63 บาทต่อหุ้น หุ้นที่ขายให้ MJRI จำนวน 4,900,000 หุ้น อัตราส่วนการถือหุ้นของ AP ใน AP Ekkamai ก่อนการขายหุ้น ร้อยละ 99.99 อัตราส่วนการถือหุ้นของ AP ใน AP Ekkamai หลังจากการขายหุ้นร้อยละ 51 อัตราส่วนการถือหุ้นของ MJRI ใน AP Ekkamai ร้อยละ 49 จำนวนเงินที่บริษัทได้รับจากการขายหุ้น 204,000,000 บาท